钦定古今图书集成/明伦汇编/官常典/第379卷 > 周
## 钦定古今图书集成/明伦汇编/官常典/第379卷 > 周

周以宰夫掌治朝之法及群吏之位，统于天官，而朝
仪属《夏官司士》。

按《周礼天官》冢宰治官之属，宰夫，下大夫四人，上士
八人，中士十六人，旅下士三十有二人。宰夫之职，“掌
治朝之法，以正王及三公、六卿、大夫、群吏之位，掌其
禁令。”

〈注〉治朝，在路门之外，其位，司士掌焉，“宰夫察其不如仪。”

《夏官》司马，政官之属。司士，下大夫二人，中士六人，下
士十有二人。“司士正朝仪之位，辨其贵贱之等。王南
乡，三公北面东上，孤东面北上，卿大夫西面北上。王
族故士、虎士在路门之右，南面东上。大仆、大右，大仆
从者，在路门之左，南面西上。”

〈注〉此王日视朝事于路门外之位。王族故士，故为士晚退留宿卫者。未尝仕，虽同族，不得在王宫。大右，司右也。“大仆，从者，小臣、祭仆、御仆、隶仆。”

《司士》摈。

〈注〉诏“王出揖公卿大夫以下朝者。”

孤卿特揖，大夫以其等旅揖，士旁三揖，王还揖门左，
揖门右。

〈注〉特揖一，一揖之。旅，众也。大夫爵同者，众揖之。公及孤卿大夫始入门右，皆北面东上，王揖之，乃就位。群士及故士大仆之属，发在其位。群士位东面，王西南乡而揖之。三揖者，士有上中下。王揖之，皆逡遁，既复位。郑司农云：“卿大夫士皆君之所揖，《礼》，《春秋传》所谓三揖在下。”

大仆前。

〈注〉前正王视朝之位。

王入内朝皆退。

〈注〉王入入路门也。王入路门内朝朝者，皆退，反其官府治处也。王之外朝，则朝士掌焉。《玉藻》曰：“朝服，以日视朝于内朝，朝辨色始入。君日出而视之，退适路寝听政。使人视大夫，大夫退，然后适小寝。”谓诸侯也。王日视朝，皮弁服，其礼则同。

掌国中之士治，凡其戒令。

〈注〉“国中”城中。

掌摈士者膳其摰。

〈注〉摈士，告见初为士者于王也。摰，所执羔雁之摰。膳者，入于王之膳人。

凡祭祀，掌士之戒令，诏相其法事。及赐爵，呼昭、穆而
进之。

〈注〉赐爵，神惠及下也。此所赐王之子姓兄弟。《祭统

曰：“凡赐爵，昭为一，穆为一。昭与昭齿，穆与穆齿，凡群有司皆以齿。此之谓长幼有序。”

帅其属而割牲羞俎豆。

〈注〉割牲，制体也。羞，进也。

凡会同，作士，从宾客亦如之。

〈注〉“作《士从》”，谓可使从于王者。

作士，适四方，使为介。

〈注〉士使，谓自以王命使也。介，大夫之介也。《春秋传》曰：“天王使石尚来归脤。”